Gjendja e ushtrisë ukrainase dhe mundësia e një lufte
Ekspertët thonë se Ukraina ka një ushtri të stilit sovjetik
Tensionet janë në rritje në Ukrainën lindore, ku forcat ushtarake dhe të sigurisë përpiqen të rimarrin kontrollin e zonave që mbahen nga njerëz të armatosur rëndë, duke përfshirë edhe rusë. Korrespondenti i Zërit të Amerikës Andre de Nesnera ka përgatitur një analizë të ushtrisë së Ukrainës. Sipas vlerësimeve të Perëndimit, Ministria e Mbrojtjes e Ukrainës kontrollon rreth 70 mijë deri në 130 mijë ushtarakë në detyrë. Por Stephen Blank, një ekspert i Këshillit Amerikan për Politikën e Jashtme, thotë se forcat e armatosura të Ukrainës kanë probleme madhore. Keir Giles, kreu i Qendrës Kërkimore për Studimet e Konflikteve, në Oksford të Anglisë, thotë se Ukraina është përpjekur të modernizojë forcat e saj të armatosura. Ekspertët thonë se përpjekjet e Rusisë për të modernizuar ushtrinë e saj u nxitën nga paraqitja e saj e dobët në vitin 2008, kur Moska zhvilloi pesë ditë luftime me Gjeorgjinë për dy rajone separatiste. Një nga reformat synonte që ushtria ruse të bëhej më e lëvizshme, e pajisur në mënyrë më efektive për t’u përgjigjur shpejt dhe për t’u përballur me konflikte lokale. Rezultati i këtyre reformave u shfaq gjatë aneksimit të gadishullit ukrainas të Krimesë muajin e kaluar nga Rusia. Ekspertët thonë se Ukraina ka një ushtri të madhe të stilit sovjetik. Zoti Giles thotë se një problem tjetër me të cilin përballet ushtria ukrainase është se anëtarët e saj nuk janë të gjithë besnikë ndaj Ukrainës. Separatistët prorusë kontrollojnë disa dhjetëra qytete në Ukrainën lindore. Përveç kësaj, rreth 40 mijë trupa ruse janë vendosur në kufirin ukrainas, çka mund të përbëjë pjesën fillestare të një force të mundshme pushtimi. Keir Giles dhe analistë të tjerë thonë se ushtria ukrainase nuk është e gatshme për t’u përballur me një pushtim rus, nëse kjo gjë ndodh. Ekspertët thonë se nëse Rusia pushton Ukrainën lindore, do të rrezikonte të përfshihej në një luftë të gjatë, sidomos në se ukrainasit angazhohen në luftë guerrilase. Dhe ky, thonë analistët, është një skenar që Moskës nuk i pëlqen.